**中秋古诗词100首，教给孩子吧**

001.《明月何皎皎》（东汉无名氏）

明月何皎皎，照我罗床帏。

忧愁不能寐，揽衣起徘徊。

客行虽云乐，不如早旋归。

出户独彷徨，愁思当告谁！

引领还入房，泪下沾裳衣。

002.《月下独酌》(唐 李白）

花间一壶酒，独酌无相亲。

举杯邀明月，对影成三人。

月既不解饮，影徒随我身。

暂伴月将影，行乐须及春。

我歌月徘徊，我舞影零乱。

醒时同交欢，醉后各分散。

永结无情游，相期邈云汉。

003.《关山月》（唐 李白）

明月出天山，苍茫云海间。

长风几万里，吹度玉门关。

汉下白登道，胡窥青海湾。

由来征战地，不见有人还。

戍客望边色，思归多苦颜。

高楼当此夜，叹息未应闲。

004.《静夜思》（唐 李白）

床前明月光，疑是地上霜。

举头望明月，低头思故乡。

005.《古朗月行》（唐 李白）

小时不识月，呼作白玉盘。

又疑瑶台镜，飞在青云端。

仙人垂两足，桂树作团团。

白兔捣药成，问言谁与餐？

蟾蜍蚀圆影，大明夜已残。

羿昔落九乌，天人清且安。

阴精此沦惑，去去不足观。

忧来其如何？凄怆摧心肝！

006．《八月十五夜月》（唐杜甫）

满月飞明镜，归心折大刀。

转蓬行地远，攀桂仰天高。

水路疑霜雪，林栖见羽毛。

此时瞻白兔，直欲数秋毫。

007.《月夜忆舍弟》（唐 杜甫）

戍鼓断人行，秋边一雁声。

露从今夜白，月是故乡明。

有弟皆分散，无家问死生。

寄书长不达，况乃未休兵。

008.《月夜》（唐 杜甫）

今夜鄜州月，闺中只独看。

遥怜小儿女，未解忆长安。

香雾云鬟湿，清辉玉臂寒。

何时倚虚幌，双照泪痕干！

009．《月夜思乡》（唐 杜甫）

星稀月冷逸银河，万籁无声自啸歌；

何处关山家万里，夜来枨触客愁多。

010.《八月十五日夜湓亭望月》（唐白居易）

昔年八月十五夜，曲江池畔杏园边。

今年八月十五夜，湓浦沙头水馆前。

西北望乡何处是，东南见月几回圆。

昨风一吹无人会，今夜清光似往年。

011.《八月十五日夜同诸客玩月》（唐白居易）

月好共传唯此夜，境闲皆道是东都。

嵩山表里千重雪，洛水高低两颗珠。

清景难逢宜爱惜，白头相劝强欢娱。

诚知亦有来年会，保得晴明强健无。

012.《中秋月》（唐 白居易）

万里清光不可思，添愁益恨绕天涯，

谁人陇外久征戍，何处庭前新别离。

失宠故姬归院夜，没蕃老将上楼时。

照他几许人肠断，玉兔银蟾远不知。

013.《和皇甫郎中秋晓同登天宫阁言怀六韵》（唐 白居易）

碧天忽已高，白日犹未短。

玲珑晓楼阁，清脆秋丝管。

张翰一杯酣，嵇康终日懒。

尘中足忧累，云外多疏散。

病木斧斤遗，冥鸿羁绁断。

逍遥二三子，永愿为闲伴。

014.《中秋对月》（唐 曹松）

无云世界秋三五，共看蟾盘上海涯。

直到天头天尽处，不曾私照一人家。

015.《天竺寺八月十五日夜桂子》（唐皮日休）

玉颗珊珊下月轮，殿前拾得露华新。

至今不会天中事，应是嫦娥掷与人。

016.《望月怀远》（唐 张九龄）

海上生明月，天涯共此时。

情人怨遥夜，竟夕起相思！

灭烛怜光满，披衣觉露滋。

不堪盈手赠，还寝梦佳期。

017.《中秋》（唐 李朴）

皓魄当空宝镜升，云间仙籁寂无声；

平分秋色一轮满，长伴云衢千里明；

狡兔空从弦外落，妖蟆休向眼前生；

灵槎拟约同携手，更待银河彻底清。

018.《嫦娥》（唐 李商隐）

云母屏风烛影深，长河渐落晓星沈。

嫦娥应悔偷灵药，碧海青天夜夜心。

019.《霜月》（唐 李商隐）

初闻征雁已无蝉，百尺楼高水接天。

青女素娥俱耐冷，月中霜里斗婵娟。

020.《月》（唐 李商隐）

池上与桥边，难忘复可怜，

帘开最明夜，簟卷已凉天。

流处水花急，吐时云叶鲜。

嫦娥无粉黛，只是逞婵娟。

021.《月》（唐 李商隐）

过水穿楼触处明，藏人带树远含清。

初生欲缺虚惆怅，未必圆时即有情。

022.《秋宵月下有怀》（唐孟浩然）

秋空明月悬，光彩露沾湿。

惊鹊栖未定，飞萤卷帘入。

庭槐寒影疏，邻杵夜声急。

佳期旷何许！望望空伫立。

023.《八月十五夜玩月》（唐刘禹锡）

天将今夜月，一遍洗寰瀛。

暑退九霄净，秋澄万景清。

星辰让光彩，风露发晶英。

能变人间世，攸然是玉京。

024.《八月十五夜桃源玩月》（唐刘禹锡）

尘中见月心亦闲，况是清秋仙府间。

凝光悠悠寒露坠，此时立在最高山。

碧虚无云风不起，山上长松山下水。

群动悠然一顾中，天高地平千万里。

少君引我升玉坛，礼空遥请真仙官。

云拼欲下星斗动，天乐一声肌骨寒。

金霞昕昕渐东上，轮欹影促犹频望。

绝景良时难再并，他年此日应惆怅。

025.《十五夜望月》（唐 王建）

中庭地白树栖鸦，冷露无声湿桂花。

今夜月明人尽望，不知秋思落谁家！

026.《南斋玩月》（唐 王昌龄）

高卧南斋时，开帷月初吐。

清辉澹水木，演漾在窗户。

荏苒几盈虚，澄澄变今古。

美人清江畔，是夜越吟苦。

千里共如何，微风吹兰杜。

027.《中秋月》（唐 齐已）

空碧无云露湿衣，众星光外涌清规。

东林莫碍渐高势，四海正看当路时。

还许分明吟皓魄，肯教幽暗取丹枝。

可怜关夜婵娟影，正对五候残酒卮。

028.《月夜》（唐 刘方平）

更深月色半人家，北斗阑干南斗斜。

今夜偏知春气暖，虫声新透绿窗纱。

029.《中秋待月》（唐 陆龟蒙）

转缺霜输上转迟， 好风偏似送佳期。

帘斜树隔情无限， 烛暗香残坐不辞。

最爱笙调闻北里， 渐看星潆失南箕。

何人为校清凉力， 欲减初圆及午时。

030.《中秋禁直》（唐 韩偓）

星斗疏明禁漏残，紫泥封后独凭阑。

露和玉屑金盘冷，月射珠光贝阙寒。

天衬楼台笼苑外，风吹歌管下云端。

长卿只为长门赋，未识君臣际会难。

031.《中秋》（唐 刘得仁）

两城相对峙，一水向东流。

今夜素娥月，何年黄鹤楼。

悠悠兰棹晚，渺渺荻花秋。

无奈柔肠断，关山总是愁。

032.《中秋夜不见月》（唐罗隐）

阴云薄暮上空虚，此夕清光已破除。

只恐异时开霁后，玉轮依旧养蟾蜍。

033.《玩月》（唐 欧阳詹）

八月十五夕，旧嘉蟾兔光。

斯从古人好，共下今宵堂。

素魄皎孤凝，芳辉纷四扬。

裴回林上头，泛滟天中央。

皓露助流华，轻风佐浮凉。

清冷到肌骨，洁白盈衣裳。

惜此苦宜玩，揽之非可将。

含情顾广庭，愿勿沉西方。

034.《中秋夜泊武昌》（唐刘淑柔）

两城相对峙，一水向东流。

今夜素娥月，何年黄鹤楼。

悠悠兰棹晚，渺渺荻花秋。

无奈柔肠断，关山总是愁。

035.《倪庄中秋》（唐 元好问）

强饭日逾瘦， 狭衣秋已寒。

儿童漫相忆， 行路岂知难。

露气入茅屋， 溪声喧石滩。

山中夜来月， 到晓不曾看。

036.《中秋台看月》（唐 无可）

海雨洗烟埃，月从空碧来。

水光笼草树，练影挂楼台。

皓耀迷鲸口，晶荧失蚌胎。

宵分凭栏望，应合见蓬莱。

037.《中秋月》（唐 无可）

蟾宜天地静，三五对阶蓂。

照耀超诸夜，光芒掩众星。

影寒池更澈，露冷树销青。

枉值中秋半，长乖宿洞庭。

038.《中秋夜陇州徐常侍座中咏月》（唐无可）

陇城秋月满，太守待停歌。

与鹤来松杪，开烟出海波。

气笼星欲尽，光满露初多。

若遣山僧说，高明不可过。

039.《中秋夜南楼寄友人》（唐无可）

海月出白浪，湖光射高楼。

朗吟无绿酒，贱价买清秋。

气冷鱼龙寂，轮高星汉幽。

他乡此夜客，对酌经多愁。

040.《八月十五夜看月》（唐姚合）

亭亭千万里，三五复秋中。

此夕光应绝，常时思不同。

九霄微有露，四海静无风。

惆怅逡巡别，谁能看碧空。

041.《中秋夜登楼望月寄人》（唐戎昱）

西楼见月似江城，脉脉悠悠倚槛情。

万里此情同皎洁，一年今日最分明。

初惊桂子从天落，稍误芦花带雪平。

知称玉人临水见，可怜光彩有馀清。

042.《中秋月》（唐 方干）

凉霄烟霭外，三五玉蟾秋。

列野星辰正，当空鬼魅愁。

泉澄寒魄莹，露滴冷光浮。

未折青青桂，吟看不忍休。

043.《中秋夜玩月》（唐 唐彦谦）

一夜高楼万景奇，碧天无际水无涯。

只留皎月当层汉，并送浮云出四维。

雾静不容玄豹隐，冰生惟恐夏虫疑。

坐来离思忧将晓，争得嫦娥仔细知。

044.《闰八月》（唐 黄滔）

无人不爱今年闰，月看中秋两度圆。

唯恐雨师风伯意，至时还夺上楼天。

045.《寄慈恩寺郁上人》（唐 贾岛）

中秋期夕望，虚室省相容。

北斗生清漏，南山出碧重。

露寒鸠宿竹，鸿过月圆钟。

此夜情应切，衡阳旧住峰。

046.《南楼望月》（唐 皎然）

夜月家家望，亭亭爱此楼。

纤云溪上断，疏柳影中秋。

渐映千峰出，遥分万派流。

关山谁复见，应独起边愁。

047.《望九华山》（唐 柴夔）

九华如剑插云霓，青霭连空望欲迷。

北截吴门疑地尽，南连楚界觉天低。

龙池水蘸中秋月，石路人攀上汉梯。

惆怅旧游无复到，会须登此出尘泥。

048.《中秋月》（唐 许昼）

应是蟾宫别有情，每逢秋半倍澄清。

清光不向此中见，白发争教何处生。

闲地占将真可惜，幽窗分得始为明。

殷勤好长来年桂，莫遣平人道不平。

049.《中秋月》（唐 裴说）

一岁几盈亏，当轩重此期。

幸无偏照处，刚有不明时。

色静云归早，光寒鹤睡迟。

相看吟未足，皎皎下疏篱。

050.《中秋月》（唐 李洞）

四十五秋宵，月分千里毫。

冷沉中岳短，光溢太行高。

不寐清人眼，移栖湿鹤毛。

露华台上别，吟望十年劳。

051.《中秋十五夜月》（唐贯休）

噀雪喷霜满碧虚，王孙公子玩相呼。

从来天匠为轮足，自是人心此夜余。

静入万家危露滴，清埋众象叫鸿孤。

坐来惟觉情无极，何况三湘与五湖。

052.《中秋十四日夜对月上南平主人》（唐齐己）

今宵前夕皆堪玩，何必圆时始竭才。

空说轮中有天子，不知何处是楼台。

终忧明夜云遮却，且扫闲居坐看来。

玉兔银蟾似多意，乍临棠树影裴回。

053.《中秋十五夜寄人》（唐齐己）

高河瑟瑟转金盘，喷露吹光逆凭栏。

四海鱼龙精魄冷，五山鸾鹤骨毛寒。

今宵尽向圆时望，后夜谁当缺处看。

何事清光与蟾兔，却教才小少留难。

054.《中秋月》（唐 可朋）

登楼仍喜此宵晴，圆魄才观思便清。

海面乍浮犹隐映，天心高挂最分明。

片云想有神仙出，回野应无鬼魅形。

曾向洞庭湖上看，君山半雾水初平。

055.《中秋月》（唐 成彦雄）

王母妆成镜未收，倚栏人在水精楼。

笙歌莫占清光尽，留与溪翁一钓舟。

056.《赋月》（唐 李绅）

月。

光辉，皎洁。

耀乾坤，静空阔。

圆满中秋，玩争诗哲。

玉兔镝难穿，桂枝人共折。

万象照乃无私，琼台岂遮君谒。

抱琴对弹别鹤声，不得知音声不切。

057.《中秋月》（宋 晏殊）

十轮霜影转庭梧，此夕羁人独向隅。

未必素娥无怅恨，玉蟾清冷桂花孤。

058.《水调歌头》（宋 苏轼）

丙辰中秋，欢饮达旦。大醉，作此篇，兼怀子由。

明月几时有？把酒问青天。

不知天上宫阙，今夕是何年。

我欲乘风归去，又恐琼楼玉宇，高处不胜寒。

起舞弄清影，何事长向别时圆？

人有悲欢离合，月有阴晴圆缺，此事古难全。

但愿人长久，千里共婵娟。

059.《中秋月》（宋 苏轼）

暮云收尽溢清寒，银汉无声转玉盘，

此生此夜不长好，明月明年何处看。

060.《阳关曲·中秋作本名小秦王》（宋苏轼）

暮云收尽溢清寒，银汉无声转玉盘。

此生此夜不长好，明月明年何处看。

061.《中秋见月和子由》（宋苏轼）

明月未出群山高，瑞光千丈生白毫。

一杯未尽银阙涌，乱云脱坏如崩涛。

谁为天公洗眸子，应费明河千斛水。

遂令冷看世间人，照我湛然心不起。

西南火星如弹丸，角尾奕奕苍龙蟠。

今宵注眼看不见，更许萤火争清寒。

何人舣舟昨古汴，千灯夜作鱼龙变。

曲折无心逐浪花，低昂赴节随歌板。

青荧灭没转山前，浪飐风回岂复坚。

明月易低人易散，归来呼酒更重看。

堂前月色愈清好，咽咽寒螿鸣露草。

卷帘推户寂无人，窗下咿哑唯楚老。

南都从事莫羞贫，对月题诗有几人。

明朝人事随日出，恍然一梦瑶台客。

062.《西江月》（苏轼）

顷在黄州，春夜行蕲水中。

过酒家饮酒，醉。

乘月至一溪桥上，解鞍曲肱，醉卧少休。

及觉已晓。

乱山攒拥，流水铿然，疑非人世也。

书此语桥柱上。

照野弥弥浅浪，横空隐隐层霄。

障泥未解玉骢骄，我欲醉眠芳草。

可惜一溪风月，莫教踏碎琼瑶。

解鞍欹枕绿杨桥，杜宇一声春晓。

063.《水调歌头·徐州中秋》（宋苏辙）

离别一何久，七度过中秋。

去年东武今夕，明月不胜愁。

岂意彭城山下，同泛清河古汴，船上载凉州。

鼓吹助清赏，鸿雁起汀洲。

坐中客，翠羽帔，紫绮裘。

素娥无赖，西去曾不为人留。

今夜清尊对客，明夜孤帆水驿，依旧照离忧。

064.《甲辰中秋无月十七夜独皦然达旦》（宋 陆游）

老觉人间无一欣，穷阎扫轨谢纷纷。

已凭白露洗明月，更遣清风收乱云。

栖鹊拣枝寒未稳，断鸿呼伴远犹闻。

病羸慵踏梧桐影，倚柱长吟夜向分。

065.《次韵师伯浑见寄》（陆游）

眉山汉嘉东西州，估船日日到津头。

不得讲书一行字，倚遍临江百尺楼。

黄钟大吕忽复见，绣段英瑶何足酬。

愿约青神王夫子，来醉万景作中秋。

066.《南堂》（宋 陆游）

空堂寂寂暑气清，祗有燕雀无人声。

云头忽移帘影失，雨点乱集荷盘倾。

沟坑水溢鱼鳖喜，庭户风送蛟龙腥。

衣巾汗垢为一洗，呼奴举榻临前楹。

取泉石井试日铸，吾诗邂逅亦已成。

何由探借中秋月，与子同游白玉京。

067.《中秋夜半後无云而月色微淡尤为绝景》（宋 陆游）

轻烟薄霭九霄寒，素月浑如隔縠看。

此夕洞庭应更好，谁能从我跨青鸾？

068.《减字木兰花》（宋 黄庭坚）

中秋无雨。醉送月衔西岭去。

笑口须开。几度中秋见月来。

前年江外。儿女传杯兄弟会。

此夜登楼。小谢清吟慰白头。

069.《河舟晚饮呈陈说道》（宋 黄庭坚）

西风脱叶静林柯，浅水扁舟阁半河。

落日游鱼穿镜面，中秋明月涨金波。

由来白发生无种，岂似青山保不磨。

胜事只愁樽酒尽，莫言争奈醉人何。

070.《寄黄龙清老三首》（宋 黄庭坚）

万山不隔中秋月，一雁能传寄远书。

深密伽陀枯战笔，真成相见问何如。

071.《洞仙歌·泗州中秋作》（宋 晁补之）

青烟幂处，碧海飞金镜。

永夜闲阶卧桂影。

露凉时，零乱多少寒螀，

神京远，惟有蓝桥路近。

水晶帘不下，云母屏开，

冷浸佳人淡脂粉。

待都将许多明，付与金尊，

投晓共流霞倾尽。

更携取胡床上南楼，

看玉做人间，素秋千顷。

072.《人月圆·中秋》（宋赵鼎）

连环宝瑟深深愿，结尽一生愁。

人间天上，佳期胜赏，今夜中秋。

雅歌妍态，嫦娥见了，应羡风流。

芳尊美酒，年年岁岁，月满高楼。

073《泊船瓜洲》（宋 王安石）

京口瓜洲一水间，钟山只隔数重山。

春风又绿江南岸，明月何时照我还？

074.《行香子》（宋 李清照）

天与秋光，转转情伤，探金英知近重阳。

薄衣初试，绿蚁新尝。渐一番风，一番雨，一番凉。

黄昏院落，凄凄惶惶，酒醒时往事愁肠。

那堪永夜，明月空床。

闻砧声捣，蛩声细，漏声长。

075.《中秋登楼望月》（宋米芾）

目穷淮海满如银，万道虹光育蚌珍。

天上若无修月户，桂枝撑损向西轮。

076.《回董提举中秋请宴启》（宋文天祥）

照江叠节，载画舫之清冰；

待月举杯，呼芳樽于绿净。

拜华星之坠几，约明月之浮槎

风雨满城，何幸两重阳之近；

江山如画，尚从前赤壁之游。

槁秸申酬，轮嗣布。

077.《太常引》（宋 辛弃疾）

一轮秋影转金波，飞镜又重磨。

把酒问姮娥：被白发欺人奈何！

乘风好去，长空万里，直下看山河。

斫去桂婆娑。人道是清光更多。

078.《满江红·中秋寄远》（宋辛弃疾）

快上西楼，怕天放、浮云遮月。

但唤取、玉纤横笛，一声吹裂。

谁做冰壶浮世界，最怜玉斧修时节。

问嫦娥、孤冷有愁无，应华发。

玉液满，琼杯滑。长袖起，清歌咽。

叹十常八九，欲磨还缺。

若得长圆如此夜，人情未必看承别。

把从前、离恨总成欢，归时说。

079.《鹊桥仙·甲子中秋》（宋郭应祥 ）

金飙乍歇，冰轮欲上，

万里秋空如扫。

一年十二度团圆，

甚恰限、今宵最好。

烹麟脍凤，幕天席地，

争似杯盘草草。

明年应更胜今年，

但只恐、朱颜暗老。

080.《浣溪沙》（宋 郭应祥）

屈指中秋一日期。

雨馀云薄月来迟。

冰轮犹自欠些儿。

世事孰非颠倒相，

客居东位主人西。

觞行莫惜醉如泥。

081.《秋夜月》（宋 柳永）

当初聚散。便唤作、无由再逢伊面。

近日来、不期而会重欢宴。

向尊前、闲暇里，敛著眉儿长叹。

惹起旧愁无限。

082.《秋蕊香引》（宋 柳永）

留不得。光阴催促，奈芳兰歇，

好花谢，惟顷刻。

彩云易散琉璃脆，验前事端的。

风月夜，几处前踪旧迹。

忍思忆。这回望断，永作终天隔。

向仙岛，归冥路，两无消息。

083.《长相思》（宋 柳永）

画鼓喧街，兰灯满市，皎月初照严城。

清都绛阙夜景，风传银箭，露叆金茎。

巷陌纵横。过平康款辔，缓听歌声。

凤烛荧荧。那人家、未掩香屏。

向罗绮丛中，认得依稀旧日，雅态轻盈。

娇波艳冶，巧笑依然，有意相迎。

墙头马上，漫迟留、难写深诚。

又岂知、名宦拘检，年来减尽风情。

084.《宣清》（宋 柳永）

残月朦胧，小宴阑珊，归来轻寒凛凛。

背银釭、孤馆乍眠，拥重衾、醉魄犹噤。

永漏频传，前欢已去，离愁一枕。

暗寻思、旧追游，神京风物如锦。

念掷果朋侪，绝缨宴会，当时曾痛饮。

命舞燕翩翻，歌珠贯串，向玳筵前，

尽是神仙流品，至更阑、疏狂转甚。

更相将、凤帏鸳寝。玉钗乱横，任散尽高阳，这欢娱。

085.《望汉月》（宋 柳永）

明月明月明月。争奈乍圆还缺。

恰如年少洞房人，暂欢会、依前离别。

小楼凭槛处，正是去年时节。

千里清光又依旧，奈夜永、厌厌人绝。

086.《鹧鸪天》（宋 柳永）

吹破残烟入夜风。一轩明月上帘栊。

因惊路远人还远，纵得心同寝未同。

情脉脉，意忡忡。碧云归去认无踪。

只应曾向前生里，爱把鸳鸯两处笼。

087.《十二时·秋夜》（宋柳永）

晚晴初，淡烟笼月，风透蟾光如洗。

觉翠帐、凉生秋思。渐入微寒天气。

败叶敲窗，西风满院，睡不成还起。

更漏咽、滴破忧心，万感并生，都在离人愁耳。

天怎知、当时一句，做得十分萦系。

夜永有时，分明枕上，觑著孜孜地。

烛暗时酒醒，元来又是梦里。

睡觉来、披衣独坐，万种无□憀情意。

怎得伊来，重谐云雨，再整馀香被。

祝告天发愿，从今永无抛弃。

088.《满庭芳》（宋 姜特立）

丹染吴枫，青环越岫，镜天霁色凝鲜。

华堂珊珮，非务拥神仙。

天遣澄清海岳，亲曾授黄石奇编。

兴王略，智名俱泯，功业妙难言。

翩翩。真迥立，香飘绣衮，色映貂蝉。

有清诗千首，美酒如川。

长与嫦娥共约，放冰轮，今夕先圆。

中秋月，从今屈指，更借一千年。

089.《虞美人》（宋 陈三聘）

天公意向人情满。灯月教同看。

中秋虽是十分明。不比今宵处处有华灯。

艳桃秾李歌阑後。更醉青楼酒。

不妨饮尽玉东西。横笛声中春色要君知。

090.《西江月》（宋 程珌）

底事中秋无月，元来留待今宵。

群仙拍手度仙桥。

惊起眠龙夭矫。天上灵槎一度，

人间八月江潮。

西兴渡口几魂消。又见潮生月上。

091.《江城子》（宋 陈著）

中秋佳月最端圆。

老痴顽。见多番。

杯酒相延，今夕不应悭。

残雨如何妨乐事，声淅淅，点斑斑。

天应有意故遮阑。

拍人间。等闲看。

好处时光，须用著些难。

直待黄昏风卷霁，金滟滟，玉团团。

092.《南乡子》（宋 陈著）

流景去难縻。浮世危如拍浪埼。

才遇中秋聊对月，佳期。

最怕晴明未可涯。

人月本相依。果是今朝恰背违。

孤负楼台多少醉，堪悲。

何忍滂沱与毕离。

093.《鹧鸪天》（宋 曹勋）

准拟中秋快客情。新亭雨後喜登临。

彩蟾特地中宵出，吹散层云十日阴。

松露重，月烟深。

祥云捧玉到天心。

金波动是经年别，为酌金荷醉碧琳。

094.《临江仙》（宋 蔡伸）

昨夜中秋今夕望，十分桂影团圆。

玉人相对绿尊前。

素娥有恨，应是妒蝉娟。

人静小庭风露冷，歌声特地清圆。

醉红醺脸髻鬟偏。

翠裙轻皱，端的为留仙。

095.《念奴娇·过洞庭》（宋 张孝祥）

洞庭青草，近中秋、更无一点风色。

玉界琼田三万顷，著我扁舟一叶。

素月分辉，银河共影，表里俱澄澈。

怡然心会，妙处难与君说。

应念岭海经年，孤光自照，肝胆皆冰雪。

短发萧骚襟袖冷，稳泛沧浪空阔。

尽挹西江，细斟北斗，万象为宾客。

扣舷独啸，不知今夕何夕。

096.《南乡子》（宋 韩元吉）

细雨弄中秋。雨歇烟霄玉镜流。

唤起佳人横玉笛，凝眸。

收拾风光上小楼。烂醉拚扶头。

明日阴晴且漫愁。

二十四桥何处是，悠悠。

忍对嫦娥说旧游。

097.《念奴娇·中秋效李敬》（元 白朴）

一轮月好，正人间、八月凉生襟袖。

万古山河，归月影、表里月明光透。

月桂婆娑，月香飘荡，修月香人手。

深沉月殿，月蛾谁念消瘦。

今夕乘月登楼，天低月近，对月能无酒。

把酒长歌邀月饮，明月正堪为友。

月向人圆，月和人醉，月是承平旧。

年年赏月，愿人如月长久。

098.《念奴娇·中秋对月》（明文征明）

桂花浮玉，正月满天街，夜凉如洗。

风泛须眉并骨寒，人在水晶宫里。

蛟龙偃蹇，观阙嵯峨，缥缈笙歌沸。

霜华满地，欲跨彩云飞起。

记得去年今夕，酾酒溪亭，淡月云来去。

千里江山昨梦非，转眼秋光如许。

青雀西来，嫦娥报我，道佳期近矣。

寄言俦侣，莫负广寒沈醉。

099.《中秋对月有怀》（清 曹雪芹）

未卜三生愿，频添一段愁。

闷来时敛额，行去几回头。

自顾风前影，谁堪月下俦？

蟾光如有意，先上玉人楼。

100.《五律·喜闻捷报》（现代 毛泽东）

中秋步运河上，闻西北野战军收复蟠龙作。

秋风度河上，大野入苍穹。

佳令随人至，明月傍云生。

故里鸿音绝，妻儿信未通。

满宇频翘望，凯歌奏边城。